दिल्ली मेट्रो फेज-3 का विस्तार जामिया, फरीदाबाद तक  
दिल्ली मेट्रो रेल निगम के एक वरिष्ठ अधिकारी ने कहा कि तीसरे चरण में मेट्रो लाइन में 30 किलोमीटर का विस्तार किया जाएगा।
दिल्ली मेट्रो अपने तीसरे चरण की योजना को अंतिम रूप देने में लगी हुई है और इसमें पहले तय किए गए स्थानों के अलावा कुछ और रिहायशी, कारोबारी और शैक्षणिक स्थानों को भी जोड़कर इसका थोड़ा और विस्तार किया गया है।  दिल्ली मेट्रो रेल निगम के एक वरिष्ठ अधिकारी ने कहा कि तीसरे चरण में मेट्रो लाइन में 30 किलोमीटर का विस्तार किया जाएगा। इसमें नए जोड़े जा रहे स्टेशनों में सबसे बड़ा विस्तार जामिया मिल्लिया इस्लामिया का होगा, नेहरू प्लेस से जामिया मिल्लिया इस्लामिया के इस विस्तार में बाहरी मुद्रिका और कालकाजी भी आ जाएंगे।  इसके अलावा इसमें कालिंदी कुंज से नोएडा के बॉटनिकल गार्डन तक भी लाइन का विस्तार किया जाएगा।  दिल्ली मेट्रो के प्रबंध निदेशक ई. श्रीधरन ने कहा कि तीसरे चरण के विस्तार पर 27,500 करोड़ रुपये खर्च होने की सम्भावना है। और यह मार्च 2016 तक पूरी हो सकती है। इस विस्तार के साथ ही दिल्ली मेट्रो राजधानी की 70 फीसदी आबादी तक पहुंच जाएगी और आसपास के क्षेत्र फरीदाबाद तथा नोएडा, आदि को भी जोड़ लेगी।  श्रीधरन ने कहा कि पूर्व में तीसरे चरण में 70 किलोमीटर रेल लाइन की योजना प्रस्तावित थी, जिसे दिल्ली सरकार के आग्रह पर बढ़ाकर 104 किलोमीटर का किया गया है।  तीसरे चरण पर अप्रैल में काम शुरू होगा।   श्रीधरन ने बताया कि अभी दिल्ली मेट्रो से 15 लाख यात्री सवारी कर रहे हैं जिससे मेट्रो को रोजाना 2.75 करोड़ रुपये का राजस्व आ रहा है। तीसरे चरण का काम पूरा हो जाने के बाद मेट्रो से 30 लाख लोग यात्रा करने लगेंगे, जिससे मेट्रो को रोजाना पांच करोड़ रुपये का राजस्व हासिल होने लगेगा। उन्होंने कहा कि तीसरे चरण का काम पूरा होने के बाद चौथे चरण पर काम शुरू किया जाएगा।